b"\n_START_ARTICLE_\nComtat d'Egisheim\n_START_PARAGRAPH_\nEl comtat d'Egisheim fou una jurisdicci\xc3\xb3 feudal del Sacre Imperi Romanogerm\xc3\xa0nic a Als\xc3\xa0cia. Pertanyia als comtes de Nordgau o Baixa Als\xc3\xa0cia._NEWLINE_Comtes documentats s\xc3\xb3n Hug III (vers 900) i Eberard IV (fill de l'anterior, comte vers 934/940) de la Baixa Als\xc3\xa0cia (Nordgau). Va seguir el seu fill Hug IV comte de la Baixa Als\xc3\xa0cia i comte d'Egisheim (972-984) que va cedir Egisheim el seu germ\xc3\xa0 Gerard I (984-1009) mentre el fill d'Hug IV, Eberard V, va rebre Nordgau (984-999) per\xc3\xb2 va renunciar i va cedir Nordgau (Baixa Als\xc3\xa0cia) al seu fill Hug V (vers 984-1049) si b\xc3\xa9 es va reservar Dagsburg._NEWLINE_El comtat de Dagsburg va seguir una l\xc3\xadnia pr\xc3\xb2pia. Vegeu comtat de Dagsburg._NEWLINE_Gerard I comte d'Egisheim va morir vers 1009 i el va succeir el seu fill Gerard II (1009-1038). Aqu\xc3\xad es presenten algunes difer\xc3\xa8ncies geneal\xc3\xb2giques, ja que mentre uns fan a Gerard II fill de Gerard I, altres com la Fundaci\xc3\xb3 per la Genealogia Medieval (Medieval Lands) citada a les refer\xc3\xa8ncies, donen bons arguments per fer-lo fill d'Hug V. En la primera opci\xc3\xb3 Gerard I fou seguit pel seu fill Gerard II (+1038) i despr\xc3\xa9s pel fill d'aquest, Gerard III (+1075). En la segona Gerard I fou seguit pel seu nebot Gerard II (+1038) i aquest pel seu germ\xc3\xa0 Hug VI (+1050 o 1065) i aquest pel seu fill Gerard III (+ despr\xc3\xa9s del 1098)._NEWLINE_La successi\xc3\xb3 segueix confusa. Gerard (IV) assenyalat com a fill de Gerard III, fou comte d'Als\xc3\xa0cia, comte de Ch\xc3\xa2tenois i duc de l'Alta Lorena (1049-1070) per\xc3\xb2 hauria mort abans que el pare, ja que no consta que fos comte d'Egisheim i m\xc3\xa9s probablement hi ha una mala identificaci\xc3\xb3 entre un Gerard IV d'Egisheim fill de Gerard III i Gerard I de Lorena fill de Gerard IV de Metz o Gerard de Bourzonville, que s\xc3\xb3n persones diferents (vegeu comtat de Metz per la branca dels Etioc\xc3\xb2nides de Metz que origina la confusi\xc3\xb3). Tamb\xc3\xa9 la versi\xc3\xb3 que Gerard III hauria heretat Dagsburg el 1098 (o fins i tot el 1089) \xc3\xa9s poc probable._NEWLINE_A Gerard IV el va succeir el seu fill Dieteric II (Thierry II el Valent) que fou tamb\xc3\xa9 duc de l'Alta Lorena. El 1075 a la mort de Gerard III d'Egisheim, es va fer un arranjament i aquest comtat va passar a la seva filla Heilwig (que no s'ha de confondre amb la Heilwig germana d'Hug VII de Dagsburg), que es va casar amb Gerard de Vaud\xc3\xa9mont (germ\xc3\xa0 de Dieteric i fill de Gerard IV) que aix\xc3\xad van governar Egisheim. No \xc3\xa9s clar si Sim\xc3\xb3 I el Gras, duc de Lorena (Alta), fou el seu fill o el fill de Dieteric (Thierry), per\xc3\xb2 en tot cas fou l'hereu \xc3\xbanic (duc de Lorena 1115-1139). Les terres d'Egisheim va quedar unides a Lorena i en part van ser donades als bisbe d'Estraburg."